REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 118-1080/15

1. oktobar 2015. godine

B E O G R A D

PREDSEDNIKU

NARODNE SKUPŠTINE REPUBLIKE SRBIJE

 Na osnovu člana 10. Zakona o visokom obrazovanju ("Službeni glasnik RS", br. 76/05, 100/07-autentično tumačenje, 97/08, 44/10, 93/12, 89/13, 99/14, 45/15-autentično tumačenje i 68/15) i čl. 44. i 58. Poslovnika Narodne skupštine ("Službeni glasnik RS", br. 20/12-prečišćen tekst), Odbor za obrazovanje, nauku, tehnološki razvoj i informatičko društvo Narodne skupštine Republike Srbije, na sednici održanoj 1. oktobra 2015. godine, utvrdio je Predlog odluke o razrešenju prof. dr Dušana Nikolića dužnosti člana Nacionalnog saveta za visoko obrazovanje, na lični zahtev.

Prof. dr Dušan Nikolić, redovni profesor Pravnog fakulteta u Novom Sadu, izabran od strane Narodne skupštine 10. marta 2015. godine za člana Nacionalnog saveta za visoko obrazovanje na vreme od četiri godina sa liste kandidata Konferencije univerziteta Srbije, u međuvremenu je biran za rektora Univerziteta u Novom Sadu sa mandatom koji počinje 1. oktobra 2015. godine.

 Iz ovih razloga Odbor je zaključio da predloži Narodnoj skupštini da Predlog odluke razmotri po hitnom postupku u skladu sa čl. 167. i 168. Poslovnika Narodne skupštine. Hitan postupak se predlaže i kako bi Nacionalni savet za visoko obrazovanje mogao da funkcioniše u punom sastavu.

 Za predstavnika predlagača na sednici Narodne skupštine određena je mr Aleksandra Jerkov, predsednica Odbora.

 PREDSEDNICA

 mr Aleksandra Jerkov

P R E D L O G

 Na osnovu člana 10. Zakona o visokom obrazovanju („Službeni glasnik RS", br. br. 76/05, 100/07-autentično tumačenje, 97/08, 44/10, 93/12, 89/13, 99/14, 45/15-autentično tumačenje i 68/15) i člana 8. Zakona o Narodnoj skupštini ("Službeni glasnik RS", br. 9/10),

 Narodna skupština Republike Srbije, na sednici \_\_\_\_\_\_\_\_ održanoj \_\_\_\_\_\_\_\_\_\_\_\_\_\_ 2015. godine, donela je

O D L U K U

O RAZREŠENjU ČLANA NACIONALNOG SAVETA ZA VISOKO OBRAZOVANjE

I

 Razrešava se prof. dr Dušan Nikolić dužnosti člana Nacionalnog saveta za visoko obrazovanje na lični zahtev, izabran na predlog Konferencije univerziteta Srbije.

II

 Ovu odluku objaviti u „Službenom glasniku Republike Srbije".

RS Broj:

U Beogradu, \_\_\_ oktobar 2015. godine

NARODNA SKUPŠTINA REPUBLIKE SRBIJE

 PREDSEDNIK

 Maja Gojković

O b r a z l o ž e nj e

 Na sednici Odbora za obrazovanje, nauku, tehnološki razvoj i informatičko društvo, održanoj 1. oktobra 2015. godine, članovi Odbora su upoznati da je prof. dr Dušan Nikolić uputio 21. aprila 2015. godine pismo Narodnoj skupštini, 03 broj: 118-1080/15, u kojem „moli“ da se razreši dužnosti člana Nacionalnog saveta za visoko obrazovanje zaključno sa 30. septembrom 2015. godine, jer je 2. aprila izabran za rektora Univerziteta u Novom Sadu, a na novu dužnost stupa 1. oktobra 2015. godine.

 Prof. dr Dušan Nikolić, redovni profesor Pravnog fakulteta u Novom Sadu, izabran je od strane Narodne skupštine 10. marta 2015. godine za člana Nacionalnog saveta za visoko obrazovanje na vreme od četiri godina sa liste kandidata Konferencije univerziteta Srbije

 Zakonom o visokom obrazovanju utvrđeno je u članu 10. stav 10. da član Nacionalnog saveta ne može biti lice izabrano, postavljeno ili imenovano na funkciju u državnom organu, organu teritorijalne autonomije ili lokalne samouprave, u organ političke stranke ili na dužnost organa poslovođenja visokoškolske ustanove. Članom 54. ovog zakona propisano je da je organ poslovođenja univerziteta rektor.

 Imajući u vidu citirane odredbe, kao i odredbu člana 10. stav 12. Zakona, kojom je regulisano da Narodna skupština razrešava člana Nacionalnog saveta pre isteka mandata, između ostalog i na lični zahtev, Odbor je konstatovao da su ispunjeni zakonski uslovi za pokretanje postupka za razrešenje prof. dr Dušana Nikolića.

 Odbor predlaže da Narodna skupština razmotri Predlog odluke po hitnom postupku u skladu sa čl. 167. i 168. Poslovnika Narodne skupštine. Hitan postupak se predlaže i kako bi Nacionalni savet za visoko obrazovanje mogao da funkcioniše u punom sastavu.